ציפה קמפינסקי

ציפה קמפינסקי (נולדה ב-4 באפריל 1957) היא עיתונאית, עורכת ואמנית ישראלית העוסקת בתיעוד תרבות עירונית.

 ביוגרפיה 
קמפינסקי נולדה בשם ציפורה קמפינסקי בקבוצת שילר שליד רחובות. למדה בתיכון רוטברג וכשמיניסטית ערכה את עיתון בית הספר.

את שירותה הצבאי עשתה כמפקדת פלוגה בנח"ל, ולאחר שהשתחררה למדה תקופה קצרה עיצוב תעשייתי, ולאחר מכן פנתה לתחום העיתונות, שם התחילה את דרכה כמרכזנית במערכת "מעריב".

 קריירה מקצועית 
 עיתונאית 
ב-1984 הצטרפה קמפינסקי לצוות ההקמה של העיתון "חדשות". תחילה כתבה ביקורות תרבות, וב-1985 מונתה לעורכת מוסף סוף השבוע "תוספת שבת". כמו כן כתבה את מדור הרכילות "ציפורה", שהיה הראשון מסוגו בישראל, ונקרא על שמה. ב-1988 עזבה קמפינסקי את "חדשות" והצטרפה למערכת "העיר". בשנת 2013 התראיינה לסדרה "תקוות גדולות" שהפיק דוד דרעי לערוץ 8 על אודות שנותיו הראשונות של העיתון.ב-1992 הייתה העורכת הראשונה של מקומון "זמן תל אביב", והייתה שותפה לעיצוב אופיו של המקומון, בטרם הצטרפה ב-1993 למערכת מעריב ומונתה לעורכת המוסף "סופשבוע". באפריל 2002 הדיח אותה העורך הראשי אמנון דנקנר מתפקידה לטובת אוריה שביט.

ב-1996 ערכה ראיון במגזין לתרבות קווירית "תת תרבות" שיזם יאיר קדר. לאחר פרישתה מ"מעריב" הרצתה קמפינסקי בקורסים לתקשורת במסלול האקדמי המכללה למינהל ובמכללת ספיר, הייתה יועצת בעיתון הכלכלי גלובס, וליוותה מקצועית את הקמת מוסף סוף השבוע "G" שערך אמיר זיו. ב-2006 כשזיו התמנה לעורך "סופשבוע", ניאותה קמפינסקי לבקשתו של המו"ל עופר נמרודי לשמש כיועצת בשכר של זיו. כן הייתה עורכת משנה של כתב העת "הד החינוך", ובשנת 2020 הייתה יועצת מקצועית באתר האינטרנט המחודש של העיתון "דבר".

קמפינסקי המשיכה לעסוק בכתיבה ובצילום גם מחוץ למסגרות העיתונות הממוסדת. במשך כמה שנים כתבה בלוג מצולם בשם "סטריט ויו" (Street View) באתר Xnet, בו תיעדה וסיפרה על חיי היום-יום בשכונת פלורנטין. היא אחת הכותבים הקבועים באתר "העין השביעית", ומפרסמת טורים בנושאי עיתונות, שפה תקשורתית ותרבות דיגיטלית. כמו כן ערכה עם טלי תמיר את הספר "דודו גבע - פשר החיים", שהוציא מוזיאון נחום גוטמן לסיכום תערוכה שנאצרה לאחר מותו של גבע, ושילב מיצירותיו ומאמרים מרתקים עליו ועל יצירתו.

 עורכת ספרותית 
קמפינסקי ערכה את אנציקלופדיית "מבשלים" של חיים כהן ואלי לנדאו, את האוטוביוגרפיה של אירית שנקר, שותפתו של כהן במסעדות קרן ודיקסי, וכן את "הספר הלבן" של לנדאו, ספר מתכוני החזיר הראשון בישראל שיצא לאור ב-2010.

ב-2024 ערכה עם איציק יושע את ספרה של הצלמת ורדי כהנא "מחזור 2007".

 צלמת 
במקביל לקריירה התקשורתית עוסקת קמפינסקי באמנות, בעיקר כצלמת וכאמנית רחוב המשלבת תיעוד אורבני ואנתרופולוגיה חזותית. עבודותיה מתמקדות בסביבה העירונית ובתרבות הרחוב של דרום תל אביב. מיזמי האמנות שלה, כדוגמת תיעוד הגרפיטי בשכונת פלורנטין, העלו למודעות הציבורית את חשיבותה של אמנות הרחוב כמשקפת מציאות פוליטית וחברתית.

בשנת 2010 הציגה בגלריה "חללית" את תערוכת היחיד הראשונה שלה, "הירושימה כמצב קיומי", שעסקה בהשלכות ההיסטוריות והקיומיות של הפצצת הירושימה, ונפתחה ביום השנה ה-65 להטלת הפצצה על העיר.

משנת 2012 בערך החלה קמפינסקי לתעד באמצעות צילום יומיומי את שכונת פלורנטין. צילומיה הוצגו בתערוכה "מתנות מהרחוב" בגלריה "משונע" בתל אביב בשנת 2015, לצד פסלים, ציורים וחפצים שננטשו ברחוב, והקהל הוזמן "לאמץ" את המוצגים ללא תשלום. בשנים 2012–2017 תיעדה קמפינסקי מלחמות גרפיטי פוליטי בין ימין לשמאל בפלורנטין, וצילומיה הוצגו ב-2017 בתערוכה "הבית בוער וסבתא מסתרקת" בגלריה "הבית האדום" בשכונת שפירא.

ב-2022 נבחרה לתוכנית הרזידנסי "הדירה" בנושא "שימור היסטורי ונחלת הכלל" בתל אביב של "בית ליבלינג" יחד עם סוזן מריאכר, דניאל צ'צ'יק, עומר קריגר, שיר רז, ואלנה שטלצר, ובתום ארבעה חודשים של מחקר הוצגו ממצאיהם בתערוכה "התנגדויות", שעסקה בהתנגדויות לתוכניות השימור שהוגשו בעקבות ההכרזה על העיר הלבנה בתל אביב כאתר מורשת עולמית של אונסק"ו.

מלבד תערוכות יחיד, השתתפה קמפינסקי גם בתערוכות קבוצתיות. בין היתר הציגה מעבודותיה במוזיאון נחום גוטמן ובמוזיאון חיפה לאמנות, בהקשרים של אמנות רחוב ושימור אורבני.

 חיים אישיים 
בשנות ה-80 ניהלה קמפינסקי מערכת יחסים עם הזמרת קורין אלאל.

מתגוררת בשכונת פלורנטין בתל אביב.

 קישורים חיצוניים 



 המחסן של גדעון עפרת – הפטרייה

 הערות שוליים 

קטגוריה:פלורנטין: אישים
קטגוריה:אמניות ישראליות
קטגוריה:עיתונאים ישראלים
קטגוריה:סגל חדשות
קטגוריה:כתבי רכילות ישראלים
קטגוריה:סגל מעריב
קטגוריה:סגל המסלול האקדמי המכללה למינהל
קטגוריה:קבוצת שילר: אישים
קטגוריה:ישראליות שנולדו ב-1957
קטגוריה:ישראלים שנולדו ב-1957